./data/phi0914/phi00145/phi0914.phi00145.perseus-lat1.xml
Titus Livius (Livy)
nam cum				primo in veste candida visi essent, quod et gratulantis decebat, et, si sordidam				vestem habuissent, lugentium Persei casum praebere speciem poterant,  postquam consulti ab M Iunio consule patres stantibus in comitio legatis,				an locum, lautia senatumque darent, nullum hospitale ius in iis esse servandum				censuerunt,  egressusque e curia consul, cum Rhodii				gratulatum se de victoria purgatumque civitatis crimina				dicentes venisse petissent, ut senatus sibi daretur,  pronuntiavit				sociis et amicis et alia comiter atque hospitaliter praestare Romanos et senatum dare consuesse, Rhodios non ita				meritos eo bello, ut amicorum sociorumque numero habendi				sint,  his auditis prostraverunt se omnes humi				consulemque et cunctos, qui aderant, orantes, ne nova falsaque crimina plus obesse				Rhodiis aecum censerent quam antiqua merita, quorum ipsi testes essent   extemplo veste sordida sumpta domos principum cum				precibus ac lacrimis circumibant orantes, ut prius cognoscerent causam quam				condemnarent